
Dunaszekcső Községi Önkormányzat Képviselő-testülete
1/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. február 22-én megtartott üléséről.

Jelen vannak: Hegedüs György  polgármester


Tóth András alpolgármester

                        Bán Ferencné


Bíró Boglárka

                        Bokor Zoltánné


Faller János


Hauk Zsolt


Mezőlaki Ákos

                       Pest Éva jegyző, Kolozsi Edit főmunkatárs

Igazoltan távol: Hetényi Ádámné, Pappné Dobos Ildikó

Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. 

A polgármester javaslatot tesz a napirendi pontokra, melyeket a testület további javaslat nélkül az alábbiak szerint elfogad:

1.) Lejárt határidejű határozatok, a két ülés között történt fontosabb események

Előterjesztő: Hegedüs György  polgármester

2.) Az önkormányzat 2005.évi költségvetésének megtárgyalása

Előterjesztő: Hegedüs György  polgármester

3.) Általános Művelődési Központ létrehozása
Előterjesztő: Hegedüs György  polgármester

4.) Napköziotthonos Óvoda házirendje

Előterjesztő: Hegedüs György  polgármester

5.) Háziorvosi ügyelet megállapodásának módosítása

Előterjesztő: Hegedüs György  polgármester

6.) Törvényességi észrevétel

Előterjesztő: Pest Éva jegyző

7.) Többcélú Kistérségi Társulással kapcsolatos változások

Előterjesztő: Hegedüs György  polgármester

8.) Egyebek

Zárt ülésen: 

1.) Szociális ügyben fellebbezés

Előterjesztő: Hegedüs György  polgármester

2.) Vissza nem térítendő támogatások 

Előterjesztő: Hegedüs György  polgármester

NAPIREND TÁRGYALÁSA

1.napirendi pont:  Hegedüs György  polgármester: Az előző ülésen tárgyalta a testület a helyi adóigazgatás belső ellenőrzési megállapításait. Fontos kihangsúlyozni ismételten azt, hogy a döntés értelmében a hivatalnak mindent meg kell tennie annak érdekében, hogy a kinnlevőségek behajtása megtörténjen, és éljen a mulasztási bírság lehetőségével.
Fontosabb események: Ombudszmani megkeresés érkezett egy lakossági levél alapján. A bejelentő rágalmazó kijelentéseket tesz a levelében, mind a képviselő-testületet, mind a polgármestert rágalmazva. A bírósági úttól, mint egy igazságtételi lehetőségtől azonban eltekint. A megkeresésre reagáltunk: mindent, ami az önkormányzat anyagi lehetőségeitől függően lehetséges, megtettünk. A veszélyes fákat kivágattuk, az út elejére és végére veszélyt jelző táblákat helyeztek ki a munkatársak. A község belterületén 137 olyan lakóház van, amely a fölötte lévő löszfaltól veszélyben van. És van 36 présház is, amely ugyanilyen veszélynek van kitéve. Itt sem tudunk tenni semmit a veszély elhárítása érdekében. Az ingatlanok tulajdonosai tudják és elfogadják, hogy ezzel a természeti adottsággal együtt kell élniük. 
Nincs az a pénz, amivel ezt a problémát meg tudnánk oldani. Ha lenne pénzünk, vagy pályázaton elérhető lenne, akkor is elsősorban a belterületi problémákat kellene kiváltani. A panaszolt útszakasz külterületen van, hatalmas költséggel járna, pályázati lehetőség egyáltalán nincs is, és a szakemberek a partfalbontással nem is értenek egyet. 
Január hónapban, még a hideg napok beállta előtt a Zrínyi utcai patakot kitisztíttatta a Jókai utcai bejárattól a szaktelepre vezető hídig. 16 traktor iszapot szedtek ki, de a csapadékvíz most már akadálytalanul tud lefolyni és a talajvíz szintje is csökkent így. 

A MOBILITÁS megküldte az értesítést, hogy a tornaterem felújítására beadott pályázatunkkal nem nyertünk.

Parlagfű irtásra adtunk be pályázatot 800.000 Ft értékű eszközök, gépek beszerzésére.
Baján a duna-menti települések találkozóját szervezték meg, ahol egyedül volt községi polgármesterként. A 2007-ig szóló Nemzeti Fejlesztési terv célkitűzéseinek végrehajtására ezen települések együttműködnek, és erről szándéknyilatkozatot írtak alá.

A Rózsa utca vízelevezetésének megoldására a megyei vis maior alaphoz pályázat készül, így önerő nélkül talán meg tudjuk oldani e jelentős problémánkat. Év elején vagyunk még, talán jut e feladatra  támogatás.
Tóth András: Mennyi az adóhátralék?

Kolozsi Edit: Kb. 6 millió forint.

Hegedüs György: A hátralék 5 évi tartamra szól.

Faller János: Hogy áll a szelektív hulladékgyűjtés kérdése?

Hegedüs György: Papír-műanyag-üveg gyűjtésére 3x3 konténerről tárgyalt. A műanyagos konténer össze is préseli a flakonokat. Még nem működhet a tájékoztatás szerint, mert a vállalkozás Bátaszékkel össze akarja kapcsolni a tevékenységet. Jó lenne megállapodás az elszállításra is. Talán erre is lesz megoldás. Megkereste már a bátaszékieket is, ott is tervezik, testület elé viszik a kérdést. A konténerek használt osztrák gyűjtőedények, de kiszállítás előtt felújítják. 

További kérdés, hozzászólás nem volt, a testület 8 szavazattal 0 ellenében a következő határozatot hozta: 

1/2005.(II.22.) Kt.számú határozat

a lejárt határidejű határozatokról és a két ülés között történt fontosabb eseményekről
A Képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

2.napirendi pont:  (A költségvetés tervezete írásban megküldve, a Pénzügyi Bizottság elnöke által kért táblázat az ülés előtt kiosztva.)

Hegedüs György  polgármester: Az idei évi költségvetés nyers tervezete 6 millió forintos hiánnyal indult. Az önkormányzatnak a legtöbbet az Általános Iskola normatív támogatásához kell tennie, ezért tárgyalásokat kezdett az intézmény vezetőjével. Az eredeti 20 millió pluszból 18.224 eFt lett ennek eredményeként, de így is nagyon sok. Jelentős megterhelést okozott a központi béremelés. A gyerekek létszáma is egyre csökken az iskolában, tavaly 176 gyerek volt, idén 163. Ezzel csökken a normatív támogatás is, és ez a kettő okozza azt, hogy ilyen jelentős összeget kell az intézmény működéséhez az önkormányzatnak hozzátennie. Az Óvoda működéséhez 7.302 e Ft-ot, a Konyhához 6.525 e Ft-ot, az Idősek Klubjához 3.504 e Ft-ot, a Művelődési ház és Könyvtárhoz 6.756 e Ft-ot kell az önkormányzatnak a normatíván felül biztosítania.
Kéri a pénzügyi főmunkatársat, hogy a bérekkel kapcsolatban adja meg a pénzügyi bizottság által kért tájékoztatást.
Kolozsi Edit: A 2004.évi bérek a képviselő-testület döntése alapján 6%-kal emelkedtek. Ez a munkáltatói döntés 4.914 eFt kihatással járt az önkormányzat költségvetésére. Az állami költségvetésből ígérték a fedezetet, de ebből csak 1%-nyi visszatérítés lehetne és csak a közalkalmazottak után, de arra sem vagyunk jogosultak, mert csak az alapbér növekedett a dolgozóknál. Az előzetesen igényelt 878 e Ft-ot vissza kell fizetnünk. 

Az idei évben központi béremelés volt. A köztisztviselők 6%-ot kaptak, így az illetményalap 35.000 Ft-ra változott. A 6%-ból 4,5% jelentkezik a normatívában. 

A közalkalmazottak januártól 7,5%-os, szeptembertől 4,5%-os emelést kapnak. Megjelent a költségvetési törvényben a 2%-os kötelezően tervezendő és kifizetendő ösztönző juttatás a közalkalmazottak részére. Ez a juttatás a nem pedagógus közalkalmazottak után tervezendő, és az tervezésre is került a költségvetésünkben. 

A tavalyi évben az önkormányzati döntés alapján a köztisztviselők előre megkapták az idei évi emelésüket, így most van olyan köztisztviselő, akinek bruttó 80Ft-ot jelent az emelés. 
A központi költségvetés nem fedezi tehát teljes egészében a béremeléseket, azokat szervezési intézkedésekkel kell az önkormányzatoknak pótolni. Az esetleges elbocsátásokkal járó külön költségeket a központi költségvetésből meg lehet igényelni.  

A dolgozókat érintő másik költségvetési kérdés a jutalom volt. Az elmúlt évben már a 15000 Ft-os jutalmat 3x5000 Ft-ot érő kis értékű ajándékkal oldottuk meg. A tervezetben most is benne van, kivéve az iskolánál. Az intézményvezető és a polgármester közötti előzetes tárgyalásnál ez volt az egyik csökkentési tényező. Ha az iskolánál levonásra került, akkor minden intézményben azt kell tenni, vagy visszaadni nekik is. Ha az iskola dolgozói részére visszakerül a jutalom, akkor a hiányunk 345000 Ft-tal nő. Ha a többi intézménynél is elvonásra kerül, akkor a hiányunk 684000 Ft-tal csökken. A döntés a testület hatásköre. 
Hegedüs György: A pénzügyi bizottság ülésén is hosszas vita, tárgyalás volt. Indítványok kerültek megfogalmazásra, javaslatok születtek. Ma is elhangzanak majd javaslatok, és így a bevételi és kiadási oldalt egyensúlyba kell hoznunk. Felkéri a bizottság elnökét, hogy a napirenddel kapcsolatban mondja el a bizottsági javaslatokat, véleményeket.

Hauk Zsolt: Február 21-én volt a bizottság ülése, ahol részt vettek a tagok, a polgármester, az alpolgármester, a hivatalból a jegyző és a pénzügyi főmunkatárs, valamint az intézmények vezetői. 

A költségvetés bevételi oldalánál az előző évhez képest kevesebb lett a normatív támogatás a feladatokhoz viszonyítva. A bevételi és a kiadási oldal közti különbözet 5 millió forint, de azt mindannyian tudjuk, hogy nem lehet negatív. A bevételi soroknál ráadásul látható 3 millió forint, ingatlanértékesítésből, amely tervezhető, de, hogy be is folyik-e az bizonytalan. Így a hiány akár 3 millió forinttal több is lehet. Az egyensúly érdekében lehet vele számolni. 
A bizottság célja volt, hogy felkutassa a lehetőségeket a hiány megszüntetéséhez. Megvizsgálták a legnagyobb költségeket. A legtöbb kiadás a személyi jellegű kiadás a járulékaival, ez a 60 fő önkormányzati dolgozó bérét és azok járulékait jelenti. Ez az összkiadás 64%-a. A béreket jogszabály határozza meg, január 1-től el is kellett készíteni az új bérezéseket. Ehhez tehát hozzányúlni nem lehet. De a bérek fedezetét nem biztosítja a központi költségvetés, a különbözetet szervezéssel kell megteremteni. Az intézmények azonban nem terveztek létszámleépítést. A bizottság leszögezte, hogy létszámbővítés nem lehet egyetlen intézményben sem. 
2004-ben a testület megadta a 6%-os emelést előre, de az ígéret ellenére arra a fedezetet a központi költségvetésből nem adták meg. Sőt, mint hallottuk az igényelhető 1%-ot is vissza kell fizetnünk. A mostani béremeléssel a hivatal dolgozói ugyanott állnak, mint az előző évi, 1 évre szóló helyi emeléssel. 

A jutalom a testület döntése alapján egységes volt, és ennek továbbra is egységesnek kell maradnia: vagy mindenki kap, vagy senki. A bizottság javaslata az volt, hogy mivel ez az egyetlen jutalmazási forma, és az egyetlen adómentes lehetőség, ezért ennek meg kellene maradnia. Ha a testület így fogadja el, akkor a hiány 345 e Ft-tal növekszik. 

A dologi költségek 63 millió forintot tesznek ki, az összkiadás 26%-a. 
A dologi kiadásokhoz kénytelen-kelletlen, de hozzá kell nyúlni, annak módját kell most megbeszélni. Fontos kiindulás lehet pl. az hogy az intézmény kiadásaihoz mennyit kell az önkormányzatnak hozzátennie. Kért olyan kimutatást, amelyből látható, hogy mennyi a normatív támogatás a feladatra, és mennyi az az összeg, amelyet az önkormányzat tesz hozzá. A bérek és a dologi kiadás együtt a költségvetés 90 %-a, a 10 % is már előre meghatározott feladatra szól, a mozgástér tehát rendkívül kicsit. A beépített tartalék is az előírt törvényi minimum, tehát ahhoz sem lehet hozzányúlni. A gépjárművek törlesztése adott, az 1.800 e Ft-os felújítás már kész, előző évről áthúzódó volt (ÖNO tető, Teleház átalakítás). A tervezetben a felhalmozás az iskoláé, az is már megvalósult (fénymásoló). Az átadott pénzeszközök között 6,6 millió forint a szociális ellátások tervezete, 1,8 millió a közvilágítás, 4,284 millió a DRV-s koncessziós díj. A civilszervezetek támogatási összege 4,065 millió. Az intézményi elvonásokon kívül ennek csökkentése a 2.lehetőség. Az intézményvezetők megfogalmazták, hogy alapvető feladatot látnak el, nagyon szigorúan és takarékosan gazdálkodnak, igazságtalan, ha csak tőlük kerül elvonásra a hiány. A takarékosságon tovább szigorítani nem nagyon lehet, hiszen már az működést veszélyezteti.  Ezzel a bizottság is egyetértett.  

Az intézményvezetők elmondták a 2005.évi terveiket. Valamennyiüket arra ösztönözte a bizottság, hogy a feladatokat rangsorolják. A kiadott tervezetben nincs felújítás, fejlesztés semmi. Arra majd a zárási adatok megismerése után kerülhet sor. Ezt a vezetők valamennyien tudomásul vették.

A bizottság javaslata tehát összegezve: 

- minden önkormányzati dolgozó kapja meg a jutalmat – ezzel 345 e Ft-tal nő a hiány

- a hiányt csökkenteni kell a dologi kiadások csökkentésével
- a civil szervezeteknek nyújtott támogatás összegét csökkenteni szükséges – javaslat 3 millió forintra

A civil szervezetek támogatását most tételenként ne döntse a testület el, a keret kerüljön meghatározásra. A 2004.évi munkáról szóló beszámolók és korrekt elszámolás meghallgatása után kerüljön csak a keret elosztásra. Lényeges, hogy precíz elszámolást készítsenek, és biztos benne, hogy ezt meg is teszik a civilszervezetek. A beszámolóból pontosan derüljön ki az is, hogy mire kérik a 2005.évi támogatást.
Kiemelendő, hogy túl rózsás a helyzet, de bíztató, hogy nem kell hitel. A zárás után a 2004.évi maradvány kerüljön a céltartalékba, és ebből valósuljanak meg azok a felújítások, amelyek szükségesek. Az intézményvezetők rangsoroltak, így majd lehet dönteni később a tartalék terhére.

Hegedüs György: A tervezet a koncepcióra épült. A dologi kiadásoknál 5%-os, ezen belül a gáz és villany esetében 12 és 10%-os emelés szerepel a tervben. 1993-tól az állam egyik évben sem ad dologi automatizmust. A bérekre is az elmúlt évig igen, és innen csak részben. A meglevő vagyonból, a tartalékból kell a hiányt megoldani. Előfordulhat, hogy ez a hiány egyre jobban fog nőni, a vagyon pedig fogy. 

A dologi kiadások csökkentése esetén lehet, hogy az év vége felé az intézményeknél hiány keletkezik, és a költségvetést majd módosítani kell. 

A megmaradó 10%-ban is lehet gondolkodni, de a többsége kötelezettség, arról nincs mit beszélni. A civilek támogatása saját döntésen alapul, ott van módosítási lehetőség.  

Tóth András: Dönteni tehát kevés dologról lehet, de szavazni kell ma. Az intézményvezetők igénye itt van a képviselők előtt. De van még egy „intézmény”, a falu. Az utakat kellene tovább folytatni. Az utak, a hidak nem a legjobb állapotban vannak. A betervezett 1,8 millió forint már el van költve. Abból erre a feladatra nem lehet elvenni, de ki kell csikarni mindenképpen az utak javítására. 

Az iskolai dolgozók részére is kerüljön vissza a jutalom, ez az egy adómentes dolog, amit adhatunk nekik. A hiányt a dologiból össze kell kaparni. Ha erre az intézményvezetők odafigyelnek, akkor meglesz. Bármennyire is szűkös a tervezés, azért lenne mit tenni a takarékosságban. 
Azt,  hogy a faluban ne csináljunk semmit, azt nem tudja elfogadni.

Faller János: Az utak felvetését támogatja. A folyamat elkezdődött már, csináljuk tovább. Amelyik utcát csináljuk, ott kényszerítsük rá a lakókat a közművekre rákötésre, és utána sokáig nem kell majd hozzányúlni. A Zrínyi utcában is a Széchenyihez hasonló vízelvezetést kell kialakítani. 

Az intézményi dolgozói létszámokat meg kell vizsgálni, tudnunk kell, hogy hol van felesleges létszám. A civil szervezetek támogatására tervezett összeget le kell csökkenteni. 

Az intézményvezetők csak a legfontosabb felújításokat kérték, a minimális kinézet érdekében.

Felül kell vizsgálni a brigádot is, talán lehetne hatékonyabb megoldást találni. Pl. Városgazdálkodási Kft. formájában is működhetne, és nem csak az önkormányzatnak, hanem a lakosságnak is dolgozhatnának, így akár nyereség is lehetne.

Hegedüs György: Az utak helyrehozatalát pályázat útján kellene idén megoldani. Az elmúlt években a CÉDE és TEKI pályázatokat az intézményekre használtuk, idén az utakra kellene. 

A Lánka patak medrét is rendbe kell tenni. Elkerülhetetlen lesz a nagyobb esőzésnél a kiáradás, a Szabadság tér és az Újváros veszélybe kerülhet. Ha nem lesz pályázati lehetőség, akkor is meg kell csinálni, nem halasztható feladat.

Az Interreg pályázatban társpályázók leszünk, pl. Pécs, Kölked, Vörösmart mellett veszünk részt, 100 milliót nyerhetünk együtt, nálunk is és a határon túl is, amely turisztikai fejlesztésekre használható. A Széchenyi és a Baross utcákat ebből meg is csinálhatnánk. Az önrész 5%.   

A testület ülése a lehetőség arra, hogy a képviselők elmondják javaslataikat, és a lehetőség adott.
Tóth András: Érti, hogy az ülés azért van, hogy itt vannak és elmondhatják a véleményüket, javaslatukat. Mégis jobb lett volna, ha már a tervezetben benne szerepel az útfelújítás. A pályázatokban nem igen bízik, 1990 óta nem sokat nyertünk. Az idei évben is ki kellene annyit szakítani, hogy egy résszel a folyamat folytatódjon.
Hegedüs György: Zárás után 9-10 millióról beszélünk, és ezt nem működési kiadásokra használnánk fel. 

Bokor Zoltánné: A Halászcsárda építésből is levonunk? Esetleg olyan kiegészítéssel, hogy ha lesz több pénzünk, akkor többet adunk. 

Faller János: Erről döntöttünk 2003-ban, ez már nem kérdés.

Tóth András: A támogatásra megállapodás is van, és a két kérdés nem ugyanaz.

Bán Ferencné: Kéri, hogy a dolgozók jutalma maradjon meg, az ne kerüljön elvételre.

Bíró Boglárka: A dologi kiadások csökkentésére hány %-ot javasolt a bizottság?

Hauk Zsolt: A dolgozók jutalmát butaság lenne elvonni, ezt a bizottság is megfogalmazta. Logikailag került ide a testület elé, hiszen erről itt kell dönteni.

A 245 milliós költségvetésből 1,8 millió van csak felújításra és az is már befejezett dolog. Az nem lehet a célunk, hogy az egész éves felújítás 10 ablak festéséből álljon. Hét éve ül itt, egyetlen pályázatunk sem nyert. Most is hallottuk pl. a tornaterem pályázatát, hogy nem nyert. Balesetveszélyes, de úgy tűnik, hogy már nem is foglalkozunk vele. 

Az intézmények homlokzatfestése kell, de elmaradt eddig minden évben. A 9-10 milliót kell, hogy felújításra fordíthassuk. 

Meg kell teremtenünk a költségvetésben az egyensúlyt. Nem csukhatjuk be a szemünket, a létszámhoz előbb-utóbb hozzá kell nyúlnunk. A falu nem képes ezt a személyi juttatást és járulékait megteremteni. De a dologi kiadások csökkentésével is már az alapvető feladatellátás kerül veszélybe.  

A gyereklétszám folyamatosan csökken, hallottuk, hogy most az iskolában 164 gyerek van, 20 éve 330 volt. Az intézmény költségei nem csökkennek a létszámcsökkenéssel. A finanszírozási rendszer rossz, mert vannak alapköltségek, amelyek elengedhetetlenek, és függetlenek a létszámoktól.

Hegedüs György: Többször elhangzott, hogy nem nyertünk egyetlen pályázaton sem. A következő ülésre el fogja készíteni a listát azokról a pályázatokról, ahol nyertünk.
A tartalékba kerülő 2004.évi zárási összeget nem működésre fogjuk felhasználni, hanem fejlesztésre. 

Hauk Zsolt: Javasolja tehát, hogy  4025 eFt helyett csökkentett keretösszeg kerüljön meghatározásra a civil szervezetek részére. Ebben szerepel a református egyház és a vendégvárás 100-100 Ft is. A Polgármesteri Hivatal költségvetésében szerepel már 350 eFt, amely a franciaországi kapcsolat kialakítására utazási költségként szerepel, ezért a Vendégváró Egyesület külön támogatását – 100.000 Ft – nem tartja indokoltnak. 

Az önkormányzat valamennyi dolgozója kapja meg a jutalmat, amelynek megoldási formája a kis értékű ajándék 3x5700 Ft összegben. 

Ezen javaslatok elfogadása után az intézmények költségvetésében a dologi kiadások a hiány megszüntetéséig kerüljenek csökkentésre, az önkormányzati támogatás mértékét alapul véve.
Hegedüs György: Tavaly erről döntöttünk, és erre már történtek szervezések is. A kinti fogadószerv is pályázatot nyújtott be. Ez a fele költsége az utazásnak, és arról döntöttünk, hogy az utat támogatjuk.

Faller János: Nem megsértve senkit, de lehet, hogy ezt el kellene halasztani. Nem biztos, hogy ennek most kellene történnie. Nem kell mindenről, minden képviselőnek egy véleményen lennie, és ezt úgy érzi, hogy el kellett mondania, erre fel kellett hívnia a figyelmet.

Hegedüs György: A civilek támogatására javasol 2,5 millió forint keretösszeget.

Faller János: 3 millió forintot javasol e célra.

Bán Ferencné: 2,7 milliót javasol.

A dolgozók jutalmazásával kapcsolatban 8 szavazattal 0 ellenében a következő határozatot hozta a testület:

2/2005.(II.22.) Kt.számú határozat

költségvetési módosításról

1.) A képviselő-testület az önkormányzat valamennyi munkavállalója részére biztosítja a költségvetés terhére a 3x5700 Ft összegű jutalmat, amelynek formája kis értékű tárgyi eszköz átadása. 

A községben működő szervezetek támogatására a testület 5 szavazattal 3 ellenében a következő határozatot hozta:

2.) A képviselő-testület a költségvetés terhére a községben működő szervezeteknek 2005-ben 3 millió forint támogatást biztosít. A keretösszeg felosztása a szervezetek beszámolója és 2005. évi terveiről történő tájékoztatás után történik meg.

A költségvetés bevételei és kiadásai közötti hiánnyal kapcsolatban a testület 8 szavazattal 0 ellenében a következő határozatot hozta:

3.) A képviselő-testület a fennmaradó hiányt az intézmények dologi kiadásainak csökkentésével szünteti meg.   
A testület 8 szavazattal 0 ellenében a következő rendeletet alkotta:

1/2005.(III.01.) számú

önkormányzati rendelet

a 2005.évi költségvetésről

(Az elfogadott rendelet a jegyzőkönyv melléklete.)

3.napirendi pont: Hegedüs György polgármester: A koncepció tárgyalásakor már felvetődött a személyi és anyagi problémák miatt az intézményi összevonás. A Művelődési ház és Könyvtár vezetőjének alkalmazási gondja is megoldódna az átszervezéssel, és az óvodavezetői állást sem kellene így meghirdetni. Az elképzelések szerint 3 intézmény kerül az Általános Művelődési Központhoz: Általános Iskola, Napköziotthonos Óvoda, Művelődési ház és Könyvtár. 
Az intézmény élén egy fő vezető áll, akinek a kinevezése a testület hatásköre. A tagintézményeknél egy-egy helyettes vezető dolgozik, aki felett a munkáltatói jogokat az ÁMK vezetője gyakorolja. Az átszervezésre augusztus 1-től kerülne sor.  A vezetői állásra pályázatot kell kiírni, ezért is mihamarabb szükséges a döntés az átszervezésről. A változtatáshoz szükséges a kisebbségi önkormányzatok egyetértési joga is, mindkettő megtárgyalta, és egyet is ért vele. A Szekcsői Németek Kisebbségi Önkormányzata a határozatában kifejezte azt a véleményét is, hogy a tagintézmények élén helybeli vezetők dolgozzanak, a lakossággal, szülőkkel, gyerekekkel történő szorosabb kapcsolattartás érdekében. 

Jártunk Lánycsókon, ahol már évek óta működik az ÁMK, és nagyon kedvezőek a tapasztalataik. Bátán is jó a vélemény, ott annyival másabb, hogy nincs benne a Művelődési ház, mert az t vállalkozásban csinálják.  

Bokor Zoltánné: Mennyivel fogja befolyásolni a költségvetést? A Teleház nem lehetne tagja ennek az intézménynek?

Hegedüs György: Ha nem is lesz jelentős megtakarítás, de a vezetői pótlékok csökkenni fognak. A Teleház nem a mi intézményünk, az nem lesz az ÁMK része.

További hozzászólás nem volt, a testület 8 szavazattal 0 ellenében a következő határozatot hozta:

3/2005.(II.22.) Kt.számú határozat

az Általános Művelődési Központ létrehozásáról

A képviselő-testület az Általános Iskola, a Napköziotthonos Óvoda és a Művelődési ház és Könyvtár intézmények összevonásával létrehozza 2005.augusztus 1 napjától az Általános Művelődési Központ intézményt. 

Határidő: 2005.08.01-ig
                Pályázat kiírása: 02.28-ig

                Elbírálása: 06.30-ig

                Szervezési és adminisztrációs feladatokra:2005.08.01-ig
Felelős: Hegedüs György polgármester

              Pest Éva jegyző

4.napirendi pont: (Az óvoda írásos anyaga a meghívóval együtt kiküldve.)

Hegedüs György: Nemrégiben tárgyaltuk az Iskola házirendjét, most készült el az Óvodáé. A házirend elfogadása a testület hatásköre.

Faller János: Az augusztusi zárva tartást kifogásolja. 40-60 gyerek jár nyáron is óvodába, és nem azért mert annyira szeretik, hanem mert nincs más megoldás. Az intézményben 9 fő dolgozik, és ebből tudni kell megszervezni a nagytakarítás idejére is legalább a gyermekmegőrzést. Legyen óvoda akkor is, ha csak 10-12 gyerek megy, és ügyeljen rájuk 2 fő. 
Hegedüs György: Csak akkor legyen így, ha a szülő dolgozik.

Bán Ferencné: Indokolt mindenképpen, mert otthon nem gondoskodnak megfelelően a gyerekekről.

Faller János: Lesz több gyerek is, tudja, hogy rendszeresen lebeszélik a szülőket arról, hogy nyáron is vigyék a gyereket az óvodába. 

Hegedüs György: Arra nem számított senki, hogy vita lesz a házirenddel kapcsolatban, ezért javasolja, hogy kerüljön a következő ülésen megtárgyalásra az intézményvezető jelenlétében.

5. napirendi pont:  Hegedüs György  polgármester: A háziorvosi ügyelet ellátására továbbra is megállapodás alapján kerül sor, melyet a térségben lévő önkormányzatok kötöttek. A feladatellátást a MEDICINVEST végzi, vezetője dr.Szűcs Béla. (A módosított megállapodást ismerteti.) 
Tájékoztatásul elmondja, hogy ez az utolsó év, hogy a hétközbeni ügyeletet a saját háziorvosaink látják el. A jövő évtől a készenléti ügyelet is központi szervezésű lesz. 

Vita nem alakult ki, a testület 8 szavazattal 0 ellenében a következő határozatot hozta:

4/2005.(II.22.) Kt.számú határozat

a háziorvosi ügyeleti megállapodásról

A képviselő-testület a „Lánycsók és Társuló Önkormányzatok Összevont  Orvosi Ügyeleti Szolgálatot Fenntartó Társulása” megállapodását jóváhagyja. 
Határidő: azonnal

Felelős: Hegedüs György  polgármester

6.napirendi pont: Pest Éva jegyző ismerteti a Baranya Megyei Közigazgatási Hivatal által megküldött törvényességi észrevételt. (Az írásos anyag a jegyzőkönyv melléklete.)
A napirenddel kapcsolatban vita nem volt, a testület 8 szavazattal 0 ellenében a következő határozatot hozta:

5/2005.(II.22.) Kt.számú határozat

törvényességi észrevételről és a 66/2004.(XI.09.)Kt.számú határozat kiegészítéséről
A képviselő-testület a Baranya Megyei Közigazgatási Hivatal 2-160/2005.számú törvényességi észrevételét megtárgyalta és azt elfogadja. 

A képviselő-testület a 66/2004.(XI.09.) Kt.számú határozatát kiegészíti a „valamint a szükséges önkormányzati rendeletmódosításokat követően” szövegrésszel. 
Határidő: rendeletmódosításokra a hatósági engedélyeztetés megérkezése után,

                     tulajdonba adásra a rendeletek módosítása után

Felelős: Hegedüs György  polgármester

              Pest Éva jegyző

7.napirendi pont: Hegedüs György  polgármester: Ismerteti a Többcélú Kistérségi Társulás megállapodásának módosító indítványát. A módosítást ismételten minden, a társulásban résztvevő önkormányzatnak meg kell tárgyalnia és arról döntenie. (Az írásos előterjesztés a jegyzőkönyv melléklete.)

A napirenddel kapcsolatban vita nem volt, a testület 8 szavazattal 0 ellenében a következő határozatot hozta: 

6/2005.(II.22.) Kt.számú határozat

a Mohácsi Többcélú Kistérségi Társulás megállapodásának módosításáról

A képviselő-testület a Mohácsi Többcélú Kistérségi Társulás létrehozásáról szóló 2005.évi megállapodást és a Társulási Tanács Szervezeti és Működési Szabályzatát elfogadja.
Határidő: azonnal

Felelős: Hegedüs György  polgármester
8. Egyebek

Bán Ferencné: Milyen terv van idénre a Kossuth u.18.szám alatti ingatlannal?

Hegedüs György: Van építési engedély a Nyugdíjasházhoz, a tervről nem mondtunk le. Pályázati 

A bári képviselő-testület látogatást tett az iskolában, hogy személyesen meggyőződjenek az intézményben történt változásokkal. Láthatták és megtapasztalhatták, hogy mit tud nyújtani az iskola, és milyen tartalommal van megtöltve. Szóvivőjük kikötésként, elvárásként elmondta, hogy tagiskolaként szeretnének működni, és az 1 fő pedagógust így át kell vennie a mi iskolánknak. Ez az elképzelés valószínűleg nem kivitelezhető, ezt az elvárást nem tudjuk felvállalni.

Az igaz, hogy nem a testületen múlik, hogy hova íratják be a gyermekeiket iskolába, ezért a következő cél a szülők meghívása. És ez még mindig nem lesz garancia, de mégis előrelépést jelenthet. 

Önkormányzatunk fogadókész, a bári önkormányzat pedig ígéretet tett arra, hogy szervezés terén mindent megtesznek. 
Több napirend nem volt, a polgármester a nyilvános ülést berekesztette.

Kmf.

Hegedüs György 
Pest Éva

  polgármester
jegyző

